user
Casharkii  7-aad 
Haaman?


assistant
Casharkii  7-aad 

Dr. Maurice Bucaille, wuxuu horey u ogaa kitaabka Towraat in uu si wanaagsan uga waramayo dhacdooyinka dhex-maray Muuse iyo Fircoon. Laakiin meelna lagagama xusin markuu Fircoon halaagsamay in jirkiisa uu baaqi ku ahaan-ddoono adduunka. Marka Dr-ka loo sheegayo aayaddan wuxuu joogay magaalada Qaahira. Inta kor u dhawaaqey ayuu yiri: Kuma noqon karo Paris aniga oo masiixi ah, waa inaan muslimaa. Halkii ayuu ku muslimey. Qofna is oran-maynin wiil yaraantiisii ay waalidkiis u dooreen in uu wax ku barto dugsi ay leeyihiin wadaaddo masiixi ah ayaa ku danbeyn doona in uu dibadda soo dhigo xaqiiqooyin uu quraanku ka waramayo. 

Isagu wuxuu u dhaansadey in uu galo sahan uu ku xaqiijinayo arintan. Qalbigiisa ayaa Eebbe wuxuu ku soo ridey in uu magaca Haamaan ka raadiyo qoraallada laga hayo afkii ay faraacinnadu ka hadli jireen. Wuxuu raadsadey nin kamid ah ragga ku takhasusey akhriska alif-ba’dii ay fircoonada wax ku qoran jireen. Alif-ba’daasi waa xarfaha la yiraahdo (Hieroglyphs). 

Dr. Maurice Bucaille ninka uu u tegey wuxuu u sheegey in uu ku howlan yahay erey af-carabi ah, kaas oo ka soo jeeda qarnigii 7-aad. Ereygu wuxuu xiriir la leeyahay shakhsi ku abtirsada taariikhdii hore ee Masar. 

Magaca Haamaan waa mid xoojinaya mucjisada kitaabka quraanka ah. Aqoon-yahan magaca Haamaan ka war-bixiya ninka ugu fadliga badan waa caalimkan Faransa u dhashay ee la yiraahdo Dr. Maurice Bucaille. Aqoonta takhtarnimada qalliinka caloosha ka-sokow, Dr. Maurice Bucaille wuxuu ahaa nin looga danbeeyo aqoonta anatomiyada meydadka iyo baaritaanka jirkooda. Isagu wuxuu u kacay in uu sahmiyo oo dibadda soo dhigo xaqiiqada magaca Haamaan oo diimuhu ay isku haystaan. 

Dr. Maurice Bucaille tallaabadii ugu horeysey ee uu qaadey waxay ahayd in uu la kulmey aqoon-yahan Fransiis ah oo magaciisa uu qariyay sabab uu isagu og-yahay. Aqoon-yahankan ayaa wuxuu kamid yahay khubarada fara ku-tiriska oo looga danbeeyo aqoonta luqadda iyo dhigaalka Hiirogliifka. 

Dr. Maurice Bucaille, ninkii aqoon-yahanka ahaa ayuu wuxuu u bandhigay magaca Haamaan. Wuxuu ka codsadey in uu u baadi-goobo macnaha uu ereygan ka  taagan-yahay. Aqoon-yahankii wuxuu u keeney Dr-kii kitaab qaamuus ah oo lagu ururshey magacyada boqorradii iyo masuuliintii dowladihii Faraacinada. Qaamuuskii ayay labadii nin isla rog-rogeen. 

Waxaa fajac ku noqdey markii ay arkeen sharaxaadda laga bixinayo magaca Haamaan. Sida qaamuusku sheegayo, magaca Haamaan waxaa lahaa ninkii masuulka ka ahaa mashaariicda dhagxanta iyo shaqaalahooda.  

Dr. Maurice wuxuu ku yiri khabiirkii: Bal ka waran haddii aan ku iraahdo waxaan heley qoraal 1400 sano horteed la dhigay, taas oo lagu sheegey in Haamaan uu ahaa wasiir dowladdii Fircoon, madaxna uu u ahaa kuwa ka shaqeynayay dhismayaasha dhagxanta. Maxaad ka leedahay arinkaas? 

Khabiirkii inta ka joogsaday halkii uu fadhiyay ayuu isaga oo dhawaaqaya wuxuu yiri: Arintan maahan suuragal. Ereyga magacan waxaa keliya oo lagu xusey naqshadaha dhagxanta taariikhiga ah ee Masaaridii hore ay reebeen. Weliba iyada oo uu ku qoran yahay dhigaalka Hiirogliifka. 

Dhagxanta uu ku qoran yahay ogaalkan, mid kamid ah wuxuu yaallaa matxaf kaVienna oo la yiraahdo (Vienna Const History Museum) ee dalka Austria. Macluumaadkeedana ma heli karo qof aanan ku guuleysan in uu jebiyo shifraha xuruufta Hiirogliifka oo sidaas ku akhriya magaca Haamaan, kuna fahma xilka uu hayay iyo shaqaduu qaban jiray. 

Khabiirkii, isaga oo hadalkiisii sii wata wuxuu yiri: 

” Waxaanu ogsoonnahay in shifraha Hiirogliifka la jebiyay sanadkii 1822-kii. Haddaba intee ayaad ka heshey naqshadda qoraalkan aad sheegeysid ”. 

Dr. Maurice Bucaille, ayaa markaas wuxuu khabiirkii tusiyay aayad quraan ah oo ku turjuman af Fransiis. Dabadeed wuxuu ku yiri akhri. Markuu akhriyay ayuu wuxuu u sheegey in dhigaalku yahay aayad quraan ah. Waa mucjisada uu la yimid suubane Maxamed (sh.n.d.a.). Dhigaalka uu Dr. Maurice u bandhigay khabiirka waa suuradda Al-Qasasa, aayaddeeda 38-aad ee oranaysa sidan: 

(وَقَالَ فِرْعَوْنُ يَا أَيُّهَا الْمَلَأُ مَا عَلِمْتُ لَكُم مِّنْ إِلَٰهٍ غَيْرِي فَأَوْقِدْ لِي يَا هَامَانُ عَلَى الطِّينِ فَاجْعَل لِّي صَرْحًا لَّعَلِّي أَطَّلِعُ إِلَىٰ إِلَٰهِ مُوسَىٰ وَإِنِّي لَأَظُنُّهُ مِنَ الْكَاذِبِينَ) 

Ka-sokow arinka magaca Haamaan ee mucjisada ah oo aayaddu ay kashiftey, waxaa kale oo laga fahmey arimo dhowr ah oo qaarkood ay horey culumadu ugu xeyraameen in ay jawaab u helaan. Aayaddu waxay xuseysaa Fircoon in uu yahay ninka hoggaanka u hayay maamulka ee amarkiisa lagu shaqaynayay. Ninka la amrayona in uu ahaa Haamaan oo ku tilmaaman wasiir awood badan leh, isla-markaas haya xilka ugu muhimsan ee lagu ilaalinayo xasilinta dowladda Fircoon.